Dacă dezbaterea publică s-a încheiat la Ministerul Justiţiei fără o concluzie certă, discursul ministrului Florin Iordache a lăsat în urmă, totuși, o certitudine. Se numără printre politicienii care, din pricina emoţiilor sau din alte motive, chinuie limba română.

Foto: Inquam/ Octav Ganea

Cum s-a exprimat Florin Iordache: Am finalizat dezbaterea publică CARE am avut-o.

Cum este corect: Am finalizat dezbaterea publică pe care am avut-o.

Cum s-a exprimat Florin Iordache: Am nişte observaţii PE CARE vreau să fie cuprinse.

Cum este corect: Am nişte observaţii care vreau să fie cuprinse.

Cum s-a exprimat Florin Iordache: Avem, de asemenea, PROPUNEREA pe care chiar colegii noştri de la PNL L-AU FĂCUT.

Cum este corect: Avem, de asemenea, propunerea pe care chiar colegii noştri de la PNL au făcut-o.

Cum s-a exprimat Florin Iordache: În cursul zilei de astăzi, TOŢI cei care au dorit să participe I-AM PRIMIT.

Cum este corect: În cursul zilei de astăzi, i-am primit pe toţi cei care au dorit să participe.

Cum s-a exprimat Florin Iordache: Vom ţine cont de observaţiile PE CARE s-au făcut astăzi.

Cum este corect: Vom ţine cont de observaţiile care s-au făcut astăzi.

Ministrul Justiției a declarat, la finalul dezbaterii de luni privind proiectele de grațiere și modificarea Codurilor Penale, că va modifica textele celor două proiecte și până când textul lor nu este finalizat nu poate spune cu ce recomandare va merge în fața Guvernului, respectiv dacă va propune adoptarea proiectelor prin OUG, asumarea răspunderii Guvernului, sau prin lege organică.

De asemenea, Florin Iordache a refuzat să precizeze ce hotărâri ale CCR îl obligă să modifice Codurile Penale sau ce prevederi ale proiectelor de lege vor fi modificate în urma dezbaterilor de astăzi.